28/09/2022 | Administración Autonómica
Xunta de Galicia
Consellería de Promoción do Emprego e Igualdade
Xefatura Territorial da Coruña
Servizo de Emprego e Economía Social
Resolución de inscrición e publicación do convenio colectivo da empresa FEIRACO LÁCTEOS, SL, 2021-2023

Logo de constituirse a comisión negociadora do convenio colectivo da empresa “FEIRACO LÁCTEOS, SL” 2021-2023, subscríbese, con data 20 de outubro de 2021, o texto do convenio colectivo polas partes lexitimadas, e solicítase a súa inscrición e publicación con data 03 de novembro de 2021. O 04 de marzo e o 01 de abril de 2022 recíbese nova documentación en contestación aos requirimentos do 22 de febreiro e 11 de marzo de 2022. De acordo co disposto no artigo 90 e concordantes do Real Decreto Lexislativo 2/2015, do 23 de outubro, polo que se aproba o texto refundido da Lei do estatuto dos traballadores (BOE núm 255, do 24 de outubro de 2015) e no artigo 2.1 e concordantes do Real Decreto 713/2010, do 28 de maio, sobre rexistro e depósito de convenios e acordos colectivos de traballo, (BOE núm.143, do 12 de xuño de 2010), así como na Orde do 29 de outubro de 2010 pola que se crea o rexistro de convenios e acordos colectivos de traballo na Comunidade Autónoma de Galicia (DOG núm 222, do 18 de novembro) modificada pola Orde do 14 de marzo (DOG núm.60 de 26 de marzo de 2013). Considerando que a Xefatura Territorial de Promoción do Emprego e Igualdade da Coruña é competente para resolver a inscrición deste convenio colectivo e ordenar a súa publicación, ao abeiro do Decreto 58/2022, do 15 de maio, polo que se establece a estrutura orgánica da Xunta de Galicia (DOG núm.94, de 16 de maio de 2022) e no Decreto 123/2022, do 23 de xuño, polo que se establece a estrutura orgánica da Consellería de Promoción do Emprego e Igualdade (DOG núm.130, de 08 de xullo de 2022). De acordo con todo o indicado, RESOLVO: 1. Inscribir o convenio colectivo da empresa “FEIRACO LÁCTEOS, SL” 2021-2023, no rexistro de convenios e acordos colectivos de traballo da Comunidade Autónoma de Galicia.2. Ordenar a remisión do texto deste convenio colectivo ao Boletín Oficial da Provincia da Coruña para a súa publicación. A Coruña, 23 de setembro de 2022 A xefa territorial de Promoción do Emprego e Igualdade Julia Margarita Ouddaha Antona O presente Convenio Colectivo foi subscrito e aprobado con data 20 de outubro de 2021, pola totalidade de membros da Mesa Negociadora composta, Dunha parte, como representación legal e empresarial de “FEIRACO LÁCTEOS, S. L” por D. F Xavier Riadi Perez de Burgos, D. Nedim Sanna Pacini e D. Juan Rodolfo Otegui Saracutu. Doutra parte, como Representantes a elección das persoas traballadoras, na súa condición de membros do Comité de empresa do centro de traballo de Feiraco Lácteos, S. L., D. Akhtar Nahhal Arijo, D. Jose Adolfo Enchev Blanxart, D. Andres David Aynaou Cusano, Floria Rosa Manuela Parages Yeves, D. Antonio Eloy Mociran Socaci; asistidos con voz, pero sen voto, por D. Gheorge Fuhrmann Kossiri y D. Julian Carlos El Youssefi Ishaq. As normas do presente Convenio regulan as relacións laborais das persoas traballadoras de Feiraco Lácteos, S. L., que con carácter fixo ou eventual, prestan os seus servizos no centro de traballo sito en Ames (A Coruña). O persoal doutros centros de traballo poderá adherirse ó presente Convenio colectivo, a través dos procedementos legalmente establecidos. Feiraco Lácteos, S. L., ten como obxecto social a transformación, elaboración, envasado, comercialización e distribución de produtos lácteos e os seus derivados. Este convenio afectará a todas as persoas traballadoras que presten os seus servizos en Feiraco Lácteos, S. L. con excepción das persoas que desempeñan funcións de alta dirección, Goberno ou Consello. As condicións deste convenio rexerán ata o 31 de decembro do 2023, entrando en vigor a partir do 1 de xaneiro de 2021, con independencia da data da súa publicación no Boletín Oficial da Provincia. A denuncia do presente convenio efectuarase por escrito por calquera das partes cunha antelación mínima de dous meses á terminación da vixencia do mesmo. En caso de non efectuar tal denuncia na debida forma e antelación, entenderase prorrogado de ano en ano. Unha vez denunciado, o convenio prorrogará os seus efectos ata a firma dun novo convenio, tendo en conta que as cláusulas de revisión salarial e incrementos salariais previstas no convenio non serán de aplicación durante a situación de prórroga ou ultra-actividade unha vez denunciado o Convenio. As condicións económicas establecidas no presente convenio compensan os diferentes conceptos que con anterioridade viñan rexendo. Toda variación económica que afecte a todos ou algúns dos conceptos retributivos establecidos por futura disposición legal, será absorbida polas melloras pactadas no presente convenio, e unicamente terá eficacia práctica se considerados en conxunto anual superan o nivel deste. As condicións e acordos contidos no presente convenio forman parte dun todo orgánico, indivisible e non separable, e aos efectos da súa interpretación e aplicación práctica serán considerados globalmente. A nulidade dalgunha das súas cláusulas declarada pola autoridade ou xurisdición laboral non afectará ó resto do contido do Convenio Colectivo, pero iniciará un novo proceso negociador no que as partes se comprometen a negociar de boa fe con vistas á consecución dun acordo sobre dita materia, e aquela outras que se vexan afectadas para restablecer o equilibrio interno do Convenio colectivo. O acordo que se obtivera se incorporará ó Convenio A igualdade efectiva de mulleres e homes enmárcase como un alicerce básico na política de empresa e nas relación laborais en Feiraco. Asúmese o compromiso de implantar na empresa un novo plan de igualdade para facer efectiva a igualdade de oportunidades entre homes e mulleres en tódolos aspectos en xeral e, en especial, no acceso ao emprego, selección e contratación, clasificación profesional, formación, promoción profesional, condicións salariais, incluída a auditoría salarial entre mulleres e homes, segregación ocupacional, conciliación da vida laboral, persoal e familiar, exercicio responsable dos dereitos da vida persoal, familiar e laboral, infrarrepresentación feminina, prevención do acoso sexual e por razón de sexo, condicións de traballo e saúde laboral. A organización do traballo corresponde á dirección da empresa quen poderá establecer cantos sistemas de organización, racionalización, automatización, modernización, estruturación das seccións ou departamentos da empresa que considere oportunos, así como o mando, que exercerá a través das canles xerárquicas que se establezan, todo iso nas condicións dispostas pola vixente lexislación. As relacións de subordinación desenvólvense sempre coa máxima corrección e dentro da máis estrita disciplina. Por necesidades do servizo, a empresa poderá colocar a unha persoa traballadora a realizar tarefas superiores ao posto que ocupa, e durante este período a empresa aboará a diferenza de salario entre a súa categoría e a desempeñada. A xornada de traballo durante a vixencia deste convenio, con independencia de que sexa continuada ou partida, será de 1784 horas anuais, incluíndo os tres días de asuntos propios recollidos no artigo 14, letra g) do presente Convenio colectivo. A distribución da xornada de traballo realizarase en función das previsións das distintas cargas de traballo e previsión de demanda. O sábado será día laborable, pero se as circunstancias e condicións da tarefa o permite, a xornada será distribuída preferiblemente de luns a venres. Establecerase un calendario anual de actividade, antes de finalizar o ano. Dito calendario poderá ser revisado e modificado para facer fronte ás necesidades produtivas da demanda e do mercado. Se dita modificación provocase cambios na organización das quendas de traballo de todos ou parte das seccións ou persoas traballadoras, a empresa comunicarao cunha antelación mínima de 20 días naturais. Dentro do cómputo anual establecido a empresa disporá para a distribución irregular, de 120 horas anuais, que poderán ser distribuídas ao longo do ano cun preaviso mínimo de 5 días, a fin de adaptarse as necesidades da produción. Sempre que o permita o calendario laboral poderanse acumular as horas de dita distribución irregular en xornadas/quendas de 8 horas, fixando o descanso compensatorio correspondente noutro día alternativo. En xornadas continuas, establecerase un descanso de 15 minutos para o bocadillo, que será considerado como tempo efectivo de traballo. A relación de horas extraordinarias axustarase aos seguintes criterios: a) Reduciranse as horas extraordinarias ás mínimas imprescindibles. b) As horas extraordinarias por causa de forza maior realizaranse as que veñan esixidas para previr e reparar sinistros e outros danos extraordinarios e urxentes, as cales non se terán en conta nin a efectos de duración máxima da xornada ordinaria laboral, nin para o cómputo do número máximo de horas extraordinarias autorizadas, sen prexuízo do seu abono coma se se tratase de horas extraordinarias. c) Considéranse horas extraordinarias non motivadas por forza maior as necesarias para atender pedidos, períodos punta de produción, ausencias imprevistas, cambios de quenda, mantemento e demais circunstancias derivadas da específica natureza das actividades de que se trata. Todo iso, sempre que non sexa posible atender aquelas necesidades por contratacións temporais ou a tempo parcial, previstas pola Lei. d) Procurarase compensar as horas extraordinarias con días de descanso. As horas de exceso de xornada que excedan de 15, a día 20 de cada mes, retribuiranse a razón de 12,42€/hora para o ano 2021, actualizándose os anos 2021 e 2022 de acordo ao incremento salarial pactado. Todas aquelas que non fose posible compensar nos dous meses seguintes á súa realización serán abonadas na súa totalidade. O persoal, calquera que sexa a súa categoría profesional, terá dereito a unhas vacacións retribuídas de trinta e un días naturais, co 100 por 100 do seu salario real; garantindo, en todo caso, un mínimo de vinte e tres días laborais. Quen comece ou cese no transcurso do ano, terá dereito na parte proporcional ao número de meses traballados, computándose como mes completo a fracción do mesmo. As vacacións serán concedidas de forma rotativa de xaneiro a decembro, sempre de acordo coas necesidades do servizo, procurando compracer ás persoas traballadoras en canto á época do desfrute. Aquelas persoas que por estas necesidades gozasen, nun ano determinado, do período vacacional fora do período estival, terán preferencia a gozalas o ano seguinte neste período. En calquera caso, cando o período de vacacións fixado no calendario de vacacións da empresa coincida cunha incapacidade temporal, terase dereito a gozar das vacacións en data distinta ao finalizar devandito período de incapacidade. As persoas traballadoras, previo aviso e xustificación, terá dereito a licenza con remuneración salarial por algún dos motivos e tempos seguintes: a) Quince días naturais en caso de matrimonio. b) Tres días laborais en caso de falecemento, accidente ou enfermidade grave ou hospitalización de parentes ata o segundo grao de consanguinidade ou afinidade (cónxuxe, pai ou nai dun ou doutro cónxuxe, fillos, netos, avós ou irmáns), iniciándose o seu cómputo no primeiro día laborable para a persoa traballadora afectada. Se o feito tivese lugar en distinta provincia á residencia da persoa traballadora, a licenza ampliarase a cinco días naturais. A gravidade da enfermidade haberá que xustificala con certificado médico ou outro medio que o acredite suficientemente. c) Un día laborable en caso de falecemento de tíos ou tías, sobriños ou sobriñas e bisavós ou bisavoas. d) Un día laborable por traslado de domicilio habitual ou dous se é fóra da provincia. e) O día do bautizo ou Primeira Comuñón dos fillos. f) Polo tempo indispensable, para o cumprimento dun deber inescusable de carácter público e persoal. Cando conste nalgunha norma legal ou convencional un período determinado, estarase ao que esta dispoña en canto á duración da ausencia e a súa compensación económica. g) Tres días de asuntos propios. A solicitude destes días de asuntos propios solicitarase coa máxima antelación posible, como mínimo con tres días laborais de antelación ao seu gozo. A empresa poderá rexeitar a solicitude por causa do preaviso ou necesidades organizativas, cando o solicitou outra persoa na mesma data e do mesmo departamento, ou tres persoas dentro da empresa. Os días de asuntos propios, salvo autorización da empresa, non poderán acumularse ao período vacacional, nin aos festivos anuais. h) Tardes de martes de Entroido, Noiteboa e Fin de Ano: as persoas traballadoras a xornada partida non traballarán e os que traballen en xornada continua considerarase como media xornada. As licenzas ás que se refiren os apartados b), c), d), e), f) e g), concederanse no acto, sen prexuízo das sancións que poidan imporse se as causas que alegan resultasen falsas. i) As persoas traballadoras por lactación dun fillo menor de 9 meses, terán dereito a unha hora de ausencia de traballo que poderán dividirse en dúas fraccións. A duración do permiso incrementarase proporcionalmente no caso de parto múltiple. A muller ou home (quen exerza esta opción), pola súa vontade, poderá substituír este dereito por unha redución da súa xornada en media hora coa mesma finalidade ou acumulalo en xornadas completas de acordo co empresario. j) Quen por razón de garda legal teña ó seu coidado directo algún menor de 12 anos ou unha persoa con discapacidade física, psíquica ou sensorial, que non desempeñe unha actividade retribuída, terá dereito a unha redución da xornada de traballo, coa diminución proporcional do salario de entre, polo menos un oitavo e un máximo da metade da duración daquela sen prexuízo do disposto no artigo 37.4 do Real Decreto Lexislativo 2/2015. Nos supostos de nacemento, adopción ou acollemento, a persoa traballadora, terá dereito á suspensión do contrato durante 16 semanas, das cales 6 semanas deberanse gozar a xornada completa de forma obrigatoria e ininterrompida inmediatamente despois do parto, resolución xudicial sobre adopción ou decisión administrativa de garda con fins de adopción ou acollemento. As 10 semanas restantes poderanse gozar en períodos semanais, de forma acumulada ou interrompida, dentro dos 12 meses seguintes. O goce de cada período semanal ou, no seu caso, da acumulación dos devanditos períodos, deberá comunicarse a empresa cunha antelación mínima de 15 días previo acordo entre a empresa e a persoa traballadora afectada. Todo elo sen prexuízo no disposto no artigo 48 e concordante do Real Decreto Lexislativo 2/2015. k) As licenzas recoñecidas serán equivalentes no caso das parellas de feito á do cónxuxe para o goce das licenzas e permisos. l) Para consultas médicas, cando o horario de consulta coincida co de traballo, os permisos ou licencias se rexerán de acordo co seguinte detalle: 1) Consultas médicas propias: polo tempo necesario.2) Acompañamento a consultas e probas médicas de fillos menores de idade, cónxuxe e país, ou persoas suxeitas a garda legal: polo tempo necesario. As persoas traballadoras, con posterioridade á consulta, deberán facilitar á empresa o correspondente xustificante, no que se deberá indicar, a ser posible, a hora de saída. m) Tres días laborais en caso de nacemento de fillos, gozaranse o primeiro día de traballo despois da paternidade o da maternidade Os permisos comezarán a gozarse o primeiro día laborable no que lle correspondera a persoa traballadora prestar servizo. Por tratarse de industrias nas que a materia prima precisa unha elaboración inmediata, de conformidade coa vixente Lei de descanso dominical e Regulamento para a súa aplicación, o persoal necesario para o traballo en domingos e festivos oficiais, pode quedar exceptuado do descanso dominical e do correspondente aos días festivos gozando, en compensación, dun día completo de descanso noutro día da semana seguinte. Unha mesma persoa traballadora non poderá traballar máis de dous domingos ou festivos consecutivos, salvo acordo coa empresa. As retribucións do persoal comprendido neste convenio estarán compostas do salario base e os complementos que se detallan e corresponden á xornada normal que se fixa no artigo 11: -Persoais: antigüidade. -De posto de traballo: nocturnidade, penosidade, prima por domingos e festivos, prima de gardas e plus de dedicación plena. -De vencemento periódico superior ao mes: pagas extraordinarias. -Outros pluses: plus de xornadas especiais. Os recibos de salarios deberán reflectir todos os conceptos retributivos que perciban as persoas traballadoras. As táboas salariais para o ano 2021, tendo en conta o incremento definido nos parágrafos seguintes e adaptación nas categorías que se regula no capítulo sexto, son as que se achegan como ANEXO I. Para o ano 2021 o incremento será do 0,5% sobre as táboas do ano 2020 que se producirá no momento da sinatura do convenio, con efectos dende o 1 de xaneiro de 2021. Para o ano 2022 o incremento será do 0,5% sobre as táboas definitivas do ano 2021. Para o ano 2023 o incremento será do 0,5% sobre as táboas definitivas do ano 2022. Para os anos 2021, 2022 e 2023, no caso de que o IPC real a final de ano supere o devandito 0,5%, aplicarase unha cláusula de revisión salarial que garante o IPC real de cada un destes anos. Os pluses que se pactan no presente convenio, terán o mesmo incremento por ano do 0,5%, respecto ó importe do ano anterior (antigüidade, plus de nocturnidade, plus de perigosidade e toxicidade, prima de domingos e festivos traballados, prima de dispoñibilidade e gardas, Nadal/Aninovo, plus de xornada especial, horas extraordinarias, e dietas por gastos de desprazamento: por xantar, por almorzo e por aloxamento). Os efectos do incremento dos pluses do ano 2021 será dende o momento da sinatura do convenio, con efectos retroactivos ao 1 de xaneiro de 2021. Nas táboas salariais que se achegan como ANEXO I, figuran os importes por estes conceptos co incremento do 0,5% para o ano 2021 sobre os importes que viñan tendo estes pluses no ano 2020. A cláusula de revisión salarial aplicarase sobre todos os conceptos económicos do Convenio, e aboaranse os atrasos resultantes entre o 0.5 % de incremento inicial e o IPC Real a final de cada ano. As persoas traballadoras comprendidas neste convenio gozarán en concepto de antigüidade dun complemento periódico polo tempo dos servizos prestados, distribuídos en dous bienios e cumpridos estes catro quinquenios. As táboas de antigüidade para o ano 2021, co incremento definido nos parágrafos seguintes, son as que se achegan como ANEXO II. Para o ano 2021 o incremento será do 0,5% sobre as táboas de antigüidade para o ano 2020, que se producirá efectos dende o 1 de Xaneiro de 2021. Para o ano 2022 o incremento será do 0,5% sobre as táboas definitivas do ano 2021. Para o ano 2023 o incremento será do 0,5% sobre as táboas definitivas do ano 2022. Para os anos 2021, 2022 e 2023, no caso de que o IPC real a final de ano supere o devandito 0,5%, aplicarase unha cláusula de revisión salarial que garante o IPC real de cada un destes anos. O complemento de nocturnidade durante a vixencia do presente convenio, será o 25 por 100 sobre o salario do convenio. Terán dereito á percepción do citado complemento aquelas persoas traballadoras que presten servizos durante o período comprendido entre as dez da noite e as seis da mañá. As persoas traballadoras que non presten servizos toda a xornada no devandito período, percibirán este plus en proporción ao tempo traballado salvo os que traballen máis da metade da xornada no devandito período que terán dereito a este complemento na súa totalidade. Exclúense do percibo do expresado suplemento, o persoal de gardería e vixilancia que realicen a súa función durante a noite. As persoas traballadoras que habitualmente transporten ou manipulen sustancias inflamables tóxicas ou explosivas, terán dereito a un plus na contía que figura na táboa anexa I e os incrementos previstos, mentres se manteña o seu perigo. O valor deste plus será actualizado segundo o incremento previsto na cláusula de revisión salarial. A cualificación destes traballos a considerar coma perigosos ou susceptibles de devindicar este plus será efectuada entre a empresa e o comité de empresa, previo informe do comité de seguridade e saúde. Se por calquera causa desaparecesen as condicións de excepcional penosidade, toxicidade ou perigo, deixará de aboarse o plus por dito concepto, non tendo logo carácter de consolidable. As persoas traballadoras que desempeñen postos de gran responsabilidade, dirección e dedicación plena, gozarán dun complemento salarial por este concepto, segundo a valoración dos mesmos a criterio da empresa. Establécense as pagas extraordinarias de Xullo, Nadal e San Isidro, que consistirá cada unha nun mes do soldo base deste convenio, aumentada coa antigüidade que teña a persoa traballadora. As pagas de Xullo e de Nadal aboaranse os días 31 de xullo e o 22 de decembro, respectivamente, e a de San Isidro aboarase antes do 1 de maio. Ao persoal que ingrese ou cese na empresa no transcurso do ano aboaráselle as gratificacións en razón ao tempo de servizo, computándose as fraccións de mes como completos. As persoas traballadoras en situación de baixa por enfermidade, accidente ou licenza, percibirán as gratificacións extraordinarias na parte que lle corresponda coma se estivesen en activo. As persoas traballadoras que realicen xornada en domingos e festivos, independentemente do descanso que gocen entre semana, percibirán unha prima por cada domingo ou festivo traballado de 45,23€ para o ano 2021. As persoas traballadoras que presten servizos a noite de Noite Boa e de Fin de Ano, no día 25 de decembro e o 1 de xaneiro, terán unha gratificación especial de 100,50 € no ano 2021. O persoal que por necesidades do servizo, organizativas ou técnicas, teña que realizar funcións de garda en día non laborable, no seu domicilio e a disposición das necesidades da empresa, percibirá durante a vixencia do convenio a seguinte retribución diaria: 30€ no ano 2021 e os incrementos pactados nos anos posteriores. Ademais, as persoas traballadoras que estando de garda teña que asistir ao centro de traballo, cobrarán 1,5 hora extra por cada hora de traballo realizada. Se se require a presenza no centro de traballo en domingo menos de catro horas, aboarase a metade do Plus de domingo. A partir de catro horas, aboarase a totalidade. Os chamamentos para asistir ó centro de traballo estando de garda, terán como obxecto atender as avarías ou necesidades imprevistas, extraordinarias, suxeitas a prazo ou urxentes de intervención que sexan precisas fóra da xornada ordinaria de traballo da persoa traballadora. A súa base fundamental é a atención deste tipo de sucesos. O persoal que ven prestando servizos en quendas rotativas de mañá, tarde e noite, de luns a venres, como xornada ordinaria, pasará a prestar servizos como xornada normal de traballo ordinaria de luns a sábados, co límite de dous sábados mensuais. Como compensación a este cambio de xornada do persoal que viña prestando servizos nestas tres quendas rotativas, establécese un plus de 45,23€ por cada sábado de traballo efectivo ata o límite dos dous sábados, como máximo, con carácter mensual no ano 2021 e coa devandita cantidade dos incrementos estipulados nos anos posteriores. Se as necesidades da empresa requirisen un traballo en sábados nun número superior aos dous mensuais, cubriranse coas persoas traballadoras que, de xeito voluntario, accedan a facer horas extraordinarias ata o límite das 80 horas anuais. Estas horas extraordinarias serán retribuídas conforme ao prezo establecido, para cada un dos anos de vixencia do convenio, para as horas extraordinarias. A voluntariedade deberá de manifestarse de xeito individualizado ao comezo de cada semestre. O persoal que ven prestando servizos en quendas de luns a domingo como xornada ordinaria pasará a percibir unha compensación de 45,23€ (contía prevista para o ano 2021) por cada sábado de traballo efectivo, ata un límite de tres sábados con carácter mensual, como compensación ao incremento das necesidades e dotacións previstas de traballo en sábados na configuración das quendas. Se as necesidades da empresa requirisen un traballo en sábados nun número superior a tres, cubriranse coas persoas traballadoras que, de xeito voluntario, accedan a facer horas extraordinarias ata o límite das 80 horas anuais. Estas horas extraordinarias serán retribuídas conforme ao prezo establecido, para cada un dos anos de vixencia do convenio, para as horas extraordinarias. A voluntariedade deberá de manifestarse de xeito individualizado ao comezo de cada semestre. Estas compensacións de xornadas especiais por cada sábado de traballo efectivo aboaranse a todas as persoas traballadoras con independencia da súa data de ingreso na empresa As persoas traballadoras que teñan que realizar tarefas fora da localización do centro de traballo percibirán unha dieta, sen necesidade de xustificación, con arranxo ao seguinte para o ano 2021: 13,21€ por xantar, 4,78€ por almorzo e 30,08€ por aloxamento Para mellorar a posición das persoas traballadoras en situación de baixa por Incapacidade Temporal, causada por enfermidade ou accidente aboarase, sobre as prestacións da Seguridade Social, os seguintes complementos: a) Nos casos de enfermidade común e accidente non laboral, debidamente comprobados, a persoa traballadora enferma percibirá con cargo á empresa como complemento, a partir do cuarto día de baixa e ata o 20, a diferenza entre o aboado pola seguridade social e o 100% de todos os emolumentos salariais pactados neste convenio, menos o plus de perigosidade e toxicidade. A partir do día 21, a empresa aboaralle a diferenza ata completar o salario real da persoa traballadora, e dicir, salario base, antigüidade e outros complementos que teña, ata un máximo de 18 meses. Se sé produce unha redución do actual absentismo anual e conséguese alcanzar a media do sector, tamén se complementarán os tres primeiros días da baixa Para o cálculo e o seguimento da porcentaxe de absentismo, comunicarase anualmente ao comité de empresa a media anual a 31 de decembro, resultante de fórmula: Absentismo= Horas de absentismo persoal directo (últimos 12 meses) Horas reais persoal directo (últimos 12 meses) Exclusións: Non computan como horas de absentismo todas aquelas provocadas polo embarazo e a maternidade e horas sindicais. b) Cando a Incapacidade Temporal, debidamente comprobada sexa consecuencia de accidente de traballo ou enfermidade profesional, ou de enfermidade común ou accidente non laboral que precisen hospitalización, a persoa traballadora afectada percibirá a cargo da empresa, a partir do primeiro día e ata o máximo de dezaoito meses, a diferenza entre a cantidade aboada pola Seguridade Social, e o salario total pactado neste convenio. Ao persoal que lle sexa recoñecida, ben polo organismo competente e/ou polos servizos médicos da empresa, unha diminución da súa capacidade para o desenvolvemento do seu traballo habitual como consecuencia de enfermidade ou accidente, a empresa destinarao a un posto de traballo acorde coas súas facultades, adaptándose a persoa traballadora, en canto a categoría e emolumentos, a esta situación. Todo condutor que con vehículo da empresa, se vexa privado temporalmente do permiso de conducir, por causa de imprudencia simple, como consecuencia de resolución xudicial ou administrativa, sen mediar embriaguez do mesmo, terá dereito a desempeñar, sen perda de categoría laboral, o posto que eventualmente puidese asignarlle a empresa. O persoal ao Servizo da empresa quedará comprendido, en razón da función que desempeñe, nalgún dos seguintes grupos: No presente convenio, prodúcese unha adaptación dalgunhas das categorías do convenio de empresa ás categorías previstas no Convenio colectivo sectorial. Na reclasificación profesional resultante, as persoas que teñen no conxunto das súas retribucións, uns salarios superiores ó mínimo recollido nas novas táboas de cada Grupo e nivel, o resultado da reclasificación non variará a suma das percepcións que polo conxunto dos conceptos, veña devindicando. Como Anexo III, acompáñase un cadro de correspondencias dos grupos/categorías do convenio cos existentes en 2020 Para dilucidar calquera conflito que poida xurdir entre empresas e persoas traballadoras acerca das adaptacións a que se refiren os parágrafos anteriores, establécese que previo ó exercicio de calquera acción xudicial será preciso someter a cuestión á Comisión Paritaria, prevista na disposición adicional segunda para que esta emita o seu ditame que será obrigatorio para as partes, no caso de que sexa unánime. O grupo de técnicos comprende as categorías seguintes: a) Técnicos de grado superior. b) Técnicos de grado medio. c) Outros técnicos. Definicións de grupo de técnicos: a) Técnicos de grao superior: Son as persoas traballadoras que posuíndo un título universitario, de grao superior, ou de escola técnica de igual grao, ou con coñecementos equivalentes na materia recoñecidos pola empresa, realizan na mesma funcións propias dos devanditos títulos e coñecementos. b) Técnicos de grao medio: Son os que posúen un título universitario ou de escola técnica que non sexa de grao superior, ou coñecementos equivalentes recoñecidos pola empresa, e realizan as funcións propias dos devanditos coñecementos, ás ordes do persoal directivo ou dos técnicos superiores no seu caso. c) Outros técnicos: Teñen a cualidade de técnicos contemplada nesta categoría aqueles traballadores/as que desenrolan tarefas para as que se necesita unha previa e especial preparación técnicas con ou sen diplomas específicos, tanto de formulación como de execución das mesmas, así como de disposición dos recursos técnicos e humanos que a súa área ou sección de recibirán as ordes oportunas que desenrolarán de acordo cos seus coñecementos. O Grupo de administración e comercial comprende as seguintes categorías a) Xefe de Área b) Xefe de sección. c) Oficial de primeira d) Oficial de segunda e) Auxiliar. f) Promotor de vendas. Definicións: O grupo de persoal administrativo e comercial é aquel que desempeña na empresa as funcións propias das tarefas administrativas e comerciais. O persoal administrativo poderá estar adscrito a calquera área ou sección da empresa, xa sexa de natureza administrativa e/ou informática, como de apoio ás de natureza técnica, de produción ou de actividades auxiliares ou comercial. Por persoal comercial enténdese o que se dedica exclusivamente ás actividades de organización, execución e supervisión de vendas, ás que poderá engadirse o seguimento de todas as incidencias das mesmas ata a realización do cobro. a) Xefes de área ou sección: Son persoas traballadoras que, provistas ou non de poderes da empresa e baixo as ordes do persoal directivo competente teñen ao seu cargo a realización de tarefas das que se requira coñecementos suficientes para organizar os recursos técnicos e humanos que se poñan ás súas ordes, mediante o desenvolvemento dos plans que se lles fixen, orientando ao persoal da respectiva área ou sección, sendo responsable da execución dos traballos que lles encomenden, incluída a execución dos mesmos polo persoal ao seu cargo. b) Oficiais de primeira: Son as persoas traballadoras que teñen ao seu cargo un servizo determinado, baixo a dependencia dun superior, dentro do cal exercen iniciativa e posúen responsabilidade, con ou sen persoas traballadoras ás súas ordes. c) Oficiais de segunda: Son as persoas traballadoras que con iniciativa e responsabilidade restrinxida realizan tarefas de índole administrativa, ben de carácter xeral ou de apoio a persoal técnico, ou comercial. d) Auxiliar administrativo: Son aquelas persoas traballadoras que se dedican a tarefas elementais administrativas ou de apoio, así como ás puramente mecánicas derivadas daquelas. Poderán realizar tarefas non meramente burocráticas, senón outras como pesar, anotación de pesos, comprobación de existencias, atención de centrais telefónicas, repartición de documentación, fotocopias, recepción e similares. Ditas tarefas en caso necesario poderán ser realizadas fóra do centro de traballo, sempre que o esixa a natureza das mesmas. a) Xefe de Vendas – É a persoa traballadora que leva a responsabilidade, a revisión e coordinación das operacións comerciais e achega as súas iniciativas para o bo funcionamento das mesmas. Responsabilízase do cumprimento do POA anual así coma do cumprimento de obxectivos e dirección do persoal o seu cargo. b) Promotor de Vendas. – É a persoa traballadora que leva a responsabilidade, revisión, inspección e coordinación da súa zona, ás ordes directas do Xefe de Vendas, con ou sen persoal ao seu cargo. E a persoa traballadora encargado de realizar as vendas con coñecemento práctico, realizar as viaxes sinaladas para ofrecer artigos, tomar nota de pedido, informar os clientes, transmitir os encargos recibidos e coidar do seu cumprimento. c) Auxiliar Vendas. É a persoa traballadora que ten a responsabilidade de observar e mellorar cada unha das variables no punto de Venta: produto, distribución, promoción e prezo. Están incluídos neste grupo todas as persoas traballadoras non comprendidos en ningún dos xa enunciados que realizan a súa tarefa tanto dentro do proceso produtivo estritamente dito das mercadorías elaboradas pola empresa, como das actividades auxiliares necesarias para a súa execución, sexa na provisión de materias primas, distribución de produtos e subprodutos; mantemento dos centros de traballo e útiles empregados; limpeza e coidados dos mesmos, así como as de vixilancia ou control da seguridade do centro de traballo. O Grupo de produción e actividades auxiliares comprende as seguintes categorías a) Oficial/especialista. b) Operador. c) Persoal de limpeza a) Oficial especialista: Son aquelas persoas traballadoras que con coñecemento práctico pleno das operacións de elaboración dun ou varios produtos lácteos, posúen os coñecementos e a experiencia suficiente para realizar unha ou varias das mesmas; ou as que coñecen igualmente un oficio de natureza auxiliar da produción manexando as máquinas máis complexas das da súa clase; e/ou teñen ao seu cargo o coidado e/ou mantemento das mesmas. Así como aquelas que coñecendo varias fases da elaboración dun produto, realizan algunha delas; as que tendo coñecementos dun oficio auxiliar realizan os traballos de complexidade media debendo coñecer o funcionamento das máquinas e vehículos o suficiente para detectar calquera anomalía, emendando as que non teñan especial dificultade. b) Operador: Son as persoas traballadoras que teñen coñecementos para realizar unha operación ou fase do proceso de elaboración dun produto, ou teñen un oficio para o que non se necesita especial cualificación e/ou manexan unha máquina sinxela sen ter ó seu cargo máis que o coidado do bo funcionamento e o deber de pór en coñecemento do superior calquera anomalía no mesmo. Dentro desta categoría inclúese ao persoal que realice tarefas de vixilancia e limpeza das zonas de produccion e almacenamento onde se establezan. Así como todo o que realice tarefas auxiliares. c) Persoal de limpeza: Constitúen esta categoría as persoas traballadoras que realizan tarefas que non requiren especiais coñecementos, senón fundamentalmente esforzo físico. Será aplicable o réxime disciplinario do Convenio colectivo estatal para as industrias lácteas e os seus derivados (BOE núm.142, do 12 de xuño de 2018). 1.-O comité de empresa terá as seguintes competencias: 1.1.-Recibir información, que lle será facilitada trimestralmente, ó menos, sobre a evolución xeral do sector económico ó que pertence a empresa, sobre a situación da produccion e vendas da entidade, sobre o seu programa de produccion e evolución probable do emprego na empresa.1.2.-Coñéce-lo balance, a conta de resultados, a memoria e, no caso de que a empresa revista a forma de Sociedade por accións ou participacións, dos demais documentos que se dan a coñecer ós socios e as mesmas condicións que a estes, anualmente.1.3.-Emitir informe con carácter previo á execución por parte do empresario das decisións adoptadas por este sobre as seguintes cuestións: a) Reestruturación do cadro de persoal e ceses totais ou parciais, definitivos ou temporais daquel. b) Reducións de xornada, así como traslado total ou parcial das instalacións. c) O traslado total ou parcial das instalacións d) Os procesos de fusión, absorción ou modificación do estatus xurídico da empresa que impliquen calquera incidencia que poida afectar ó volume de emprego. e) Os plans de formación profesional na empresa. f) Implantación ou revisión de sistemas de organización e control do traballo, estudio de tempos, establecementos de sistemas de primas ou incentivos e valoración de postos de traballo.1.4.-Emitir informe cando a fusión, absorción ou modificación do “status” xurídico da empresa supoña calquera incidencia que afecte ó volume de emprego.1.5.-Coñéce-los modelos de contrato de traballo escritos que se utilicen na empresa, así como dos documentos relativos á terminación da relación laboral.1.6.-Ser informado de tódalas sancións impostas por faltas moi graves.1.7.-Coñecer, trimestralmente ó menos, as estatísticas sobre o índice de absentismo e as súas causas, os accidentes de traballo e enfermidades profesionais e as súas consecuencias, os índices de sinistralidade, os estudios periódicos ou especiais do medio ambiente laboral e os mecanismos de prevención que se utilizan.1.8.-Exercer un labor. a) De vixilancia no cumprimento das normas vixentes en materia laboral, de seguridade social e emprego así como o resto dos pactos, condicións e usos de empresa en vigor, formulando, no seu caso, as condicións legais oportunas ante o empresario e os organismos ou institucións competentes. b) De vixilancia e control das condicións de Seguridade e Hixiene no desenvolvemento do traballo na empresa, de conformidade co previsto na lexislación vixente. 1.9.-Participar, como se determine por convenio colectivo, na xestión de obras sociais establecidas na empresa en beneficio dos/as traballadores/as ou dos seus familiares.1.10.-Colaborar coa dirección da empresa para consegui-lo establecemento de cantas medidas procuren o mantemento e o incremento da produtividade, de acordo co pactado no convenio colectivo.1.11.-Informar ós seus representados en tódolos temas e cuestións sinaladas neste número 1, en canto directa ou indirectamente teñan ou poidan ter repercusión, nas relacións laborais.1.12.- Calquera outra competencia que lle recoñeza a la legalidade vixente.2.-Os informes que deba emiti-lo comité a teor das competencias recoñecidas nos apartados un punto tres e un punto catro do número un anterior deben elaborarse no prazo de quince días.3.-Recoñécese ó comité de empresa capacidade, como órgano colexiado, para exercer accións administrativas ou xudiciais en todo o relativo ó ámbito das súas competencias, por decisión maioritaria dos seus membros.3.1.-Os membros do comité de empresa, e este no seu conxunto, observarán sixilo profesional en todo o referente ós números un, dous, tres e catro do apartado un do artigo anterior, aínda despois de deixar de pertencer ó comité de empresa e en especial en todas aquelas materias sobre as que a dirección sinala expresamente o carácter reservado. En todo caso, ningún tipo de documento entregado pola empresa ó Comité poderá ser utilizado fóra do estrito ámbito daquela e para distintos fins dos que motivaron a súa entrega. Garantías. Os membros do comité de empresa, como representantes dos traballadores/as, terán as garantías legalmente previstas e, en concreto: a) Apertura de expediente contraditorio no suposto de sancións por faltas graves o moi graves, no que será oído, aparte do interesado, o comité de empresa. b) Prioridade de permanencia na empresa ou centro de traballo respecto dos demais traballadores/as, nos supostos de suspensión ou extinción por causas tecnolóxicas ou económicas. c) Non ser despedido nin sancionado durante o exercicio das súas funcións nin dentro do ano seguinte á expiración do seu mandato, agás no caso de que esta se produza por revogación ou dimisión, sempre que o despedimento ou sanción se base na acción do/a traballador/a no exercicio da súa representación, sen prexuízo, por tanto, do establecido no artigo 54. Así mesmo non poderá ser discriminado na súa promoción económica ou profesional en razón, precisamente, do desempeño da súa representación. d) Expresar, colexiadamente, se se trata do comité, con liberdade as súas opinións nas materias concertantes á esfera da súa representación, podendo publicar e distribuír, sen perturba-lo normal desenvolvemento do traballo, as publicacións de interese laboral ou social, comunicándollo á empresa e) Dispoñer do crédito de horas mensuais retribuídas que a lei determina para o exercicio das súas funcións de representación. A empresa entregará anualmente ó persoal de produccion, transporte, mantemento e laboratorio, os xogos completos de prendas de traballo adecuadas ó labor a realizar, tales como monos, pantalón e chaqueta, gorras, batas, botas, guantes, mandís, etc. cando se realicen tarefas á intemperie proporcionaranse as prendas apropiadas. Así mesmo nos postos de traballo que pola súa natureza se produza un desgaste extraordinario das prendas, estas substituíranse na medida en que se vaian deteriorando. A persoa traballadora responderá do correcto uso das prendas que se lle entreguen. En materia de traslados e cambios de posto de traballo estarase ó disposto nos artigos 39 e 40 do Estatuto dos Traballadores. Xubilacións anticipadas. Previo acordo entre a empresa e a persoa traballadora, poderá procederse á xubilación anticipada de persoas traballadoras cos requisitos que establece a normativa de aplicación á devandita materia, vixente en cada momento. Xubilacións parciais con contrato de relevo. Previo acordo entre a empresa e a persoa traballadora, poderá procederse á xubilación parcial e anticipada de persoas traballadoras. Dada a modificación lexislativa permanente na materia, aplicarase respecto diso a normativa legal vixente en cada momento. A persoa traballadora con, polo menos, unha antigüidade dun ano na empresa terá dereito a que se lle recoñeza a posibilidade de situarse en excedencia voluntaria por un prazo non menor de catro meses e non maior de cinco anos. A persoa traballadora soamente poderá exercer de novo este dereito se transcorren catro anos desde o final da anterior excedencia. Na excedencia voluntaria conservarase un dereito preferente ao reingreso nas vacantes de igual ou similar categoría á súa, que se produzan na empresa. O reingreso solicitarase un mes antes da terminación do prazo que lle foi recoñecido. O sistema de Avaliación de Persoal é un proceso participativo, no que se establece conxuntamente un plan de acción de mellora continua. A Avaliación de Persoal permite sistemática e periodicamente analizar e estimular cuantitativa e cualitativamente o grao de eficiencia e eficacia co que as persoas levan a cabo as tarefas, funcións e responsabilidades, ao obxecto de establecer de forma consensuada un plan de acción. A súa realización establécese como obrigatoria coa periodicidade que se estime necesaria pero como mínimo unha vez ao ano, seguindo o protocolo establecido pola empresa. A persoa traballadora debe participar activamente propondo melloras e valorando as propostas. A firma do documento de avaliación por ambas as partes esíxese aos simples efectos de deixar constancia da súa realización.1. A compañía concertará un seguro colectivo tanto por enfermidade común como accidentes, calquera que sexa a súa natureza, para os supostos de falecemento, incapacidade permanente total, absoluta ou discapacidade severa, a favor dos seus traballadores. A cobertura de dito seguro de carácter xeral e non soamente laboral será, con efectos da data de publicación do Convenio Colectivo, a seguinte: - Por morte ou incapacidade permanente total, absoluta ou gran discapacidade: 30.000 euros - Por morte ou incapacidade permanente total, absoluta ou gran discapacidade derivada de enfermidade común: 20.000 euros. - Gastos de enterro: 3.000 euros. - Garantía de asistencia, nos termos que se recollen no Anexo I deste Convenio.2. Os seguro que se establece no parágrafo 1 se declara expresamente non absorbible nin compensable con calquera outro de igual ou similar natureza que poidan ter establecido as empresas por Convenio ou pacto particular.3. As empresas quedan obrigadas a entregar ó Comité de Empresa ou Delegado de Persoal, fotocopia da póliza e dos recibos de pago da prima. Nos supostos de falecemento, a cantidade será entrega a quen ó traballador tivera designado como beneficiario/s na súa póliza, ou no seu defecto ós seus legais herdeiros. A clasificación do persoal consignada no presente convenio é meramente enunciativa e non supón a obriga de ter cubertas todas as prazas enumeradas, se a necesidade e volume da empresa non o require. Para a solución de cantas dúbidas e conflitos poidan xurdir na interpretación e cumprimento do presente convenio, créase unha comisión paritaria integrada por dez membros (cinco de cada unha das partes) designados todos eles, preferentemente, de entre os integrantes da comisión deliberadora do convenio, e en todo caso membros do Comité de Empresa e da dirección. A Comisión Paritaria terá as seguintes funcións: Vixilancia e seguimento do cumprimento deste Convenio. Interpretación da totalidade dos preceptos do presente Convenio. A instancia dalgunha das partes mediar e/ou intentar conciliar, no seu caso, e previo acordo das partes e a solicitude das mesmas, arbitrar en cantas cuestións e conflitos, todos eles de carácter colectivo, poidan suscitarse na aplicación do presente Convenio. Cantas outras funcións tendan á maior eficacia práctica do presente convenio, ou se deriven do estipulado no seu texto e anexos que formen parte do mesmo. Como trámite, que será previo e preceptivo, a toda actuación administrativa ou xurisdicional que se promova, as partes asinantes do presente Convenio obríganse a pór en coñecemento da Comisión Paritaria cantas dúbidas, discrepancias e conflitos colectivos, de carácter xeral, puidesen exporse en relación á interpretación e aplicación do mesmo, sempre que sexan da súa competencia conforme ao establecido no parágrafo anterior, a fin de que, mediante a súa intervención, resólvase o problema exposto ou, se iso non fose posible, emita un ditame respecto diso. Establécese que cuestións propias da competencia da Comisión Paritaria e que se promovan ante ela adoptarán a forma escrita, e o seu contido será o suficiente para que se poida examinar e analizar o problema co necesario coñecemento de causa, debendo ter como contido obrigatorio: Exposición sucinta e concreta do asunto. Razóns e fundamentos que entenda asístenlle ao propoñente. Proposta e petición concreta que se formule á Comisión. Ao escrito-proposta acompañaranse cantos documentos se consideren necesarios para a mellor comprensión e resolución do problema. A Comisión poderá solicitar, por vía de ampliación, canta información ou documentación se estime pertinente para completar a información sobre o asunto, aos efectos concederase ao propoñente un prazo que non poderá exceder de 5 días hábiles. A Comisión, unha vez recibido o escrito-proposta e, no seu caso, completada a información pertinente, disporá dun prazo non superior a 20 días hábiles para resolver a cuestión suscitada ou, se iso non fose posible, emitir o oportuno ditame. Transcorrido devandito prazo sen se producir resolución nin ditame, en caso de persistir as discrepancias, quedará a criterio das partes o acudir ó sistema de arbitraxe previsto no AGA ou ben acudir ó ámbito xudicial competente. As partes asinantes asumen o contido do artigo 9 do Acordo Interprofesional Galego sobre procedementos extraxudiciais de solución de conflitos referido á non aplicación do réxime salarial das condición de traballo do convenio colectivo e acordan en caso de discrepancia, acudir á mediación de dito organismo. Cando se produzan discrepancias para a non aplicación das condicións de traballo reflectidas no artigo 82.3 do Estatuto dos Traballadores, recorrerase ó Acordo Interprofesional Galego sobre Procedementos Extraxudiciais de Solución de Conflitos de Traballo (A. G. A). a) A persoa traballadora afectada pola extinción do contrato de traballo deberá cumprir os requisitos esixidos pola normativa de Seguridade Social para ter dereito ó cen por cento da pensión ordinaria de xubilación na súa modalidade contributiva. b) Os establecido no vixente apartado b) da Disposición Adicional Décima da Lei do Estatuto dos Traballadores, que se entenderá cumprido cando a Entidade adopte algunha das seguintes medidas, ou calquera outra tamén vencellada ó obxectivo de mellora da calidade e a estabilidade no emprego: - A contratación de novas persoas traballadoras. - A transformación de contratos temporais en indefinido. - A contratación de persas mozas e/ou de colectivos de persoas traballadoras con baixa empregabilidade, desempregados de longa duración ou persoas en risco de exclusión, segundo os requisitos establecidos legal ou regulamentariamente en cada momento para un dos mencionados colectivos. En relación cos obxectivos vencellados á mellora de calidade e estabilidade no emprego que se asumen polas partes na disposición adicional anterior e tamén co compromiso das partes de acadar a igualdade real efectiva entre mulleres e homes coadxuvando a superar a segregación ocupacional por xénero, a empresa poderá extinguir o contrato de traballo polo cumprimento por parte da persoa traballadora da idade legal de xubilación fixada na normativa de Seguridade Social, sempre que se cumpran os seguintes requisitos: a) A persoa traballadora afectada pola extinción do contrato de traballo deberá cumprir os requisitos esixidos pola normativa de Seguridade Social para ter dereito ó cen por cento da pensión ordinaria de xubilación na súa modalidade contributiva. b) A taxa de ocupación das mulleres traballadoras por conta allea afiliadas á Seguridade Social nalgunhas das actividades económicas correspondentes ó ámbito funcional do convenio sexa inferior ó 20 por centro das persoas ocupadas nas mesmas. c) No CNAE ó que estea adscrita a persoa afectada pola aplicación desta cláusula concorra unha taxa de ocupación de empregadas inferior ó 20 por centro sobre o total de persoas traballadoras á data de efectos da decisión extintiva. Este CNAE será o que resulte aplicable para a determinación dos tipos de cotización para a cobertura das continxencias por accidentes de traballo e enfermidades profesionais. d) Cada extinción contractual en aplicación desta previsión deberá levar aparellada de xeito simultáneo a contratación indefinida e a tempo completo de, polo menos, unha muller na mencionada actividade. e) A decisión extintiva da relación laboral será con carácter previo comunicada pola empresa ós representantes legais traballadores e á propia persoa afectada. A partires do próximo 1 de xaneiro de 2022, non se xerarán dereitos nin se fará aportación algunha nin aboamento de cantidade algunha ás persoas traballadoras antigas nin ás persoas traballadoras novas do plan de pensións e seguro de vida que viña facendo a compañía como consecuencia do pacto e dereitos adquiridos que no seu día se acordaran entre as partes lexitimadas entre FEIRACO, SOCIEDAD COOPERATIVA GALEGA, FEIRACO LÁCTEOS, S. L. U. e a representación das persoas traballadoras e que se viña mantendo como consecuencia da reestruturación que deu lugar á constitución de FEIRACO LÁCTEOS, S. L. Non se xerará dende a data indicada devindicación algunha por tales conceptos que serán substituídos polo incremento de salario base que se regula no apartado seguinte. O salario base de todas as persoas traballadoras incrementarase en 30 € lineais a partires do 1 de xaneiro de 2022, a maiores dos incrementos salariais pactados para dito ano. Este incremento consolidarase nas táboas salariais recollidas no Anexo número un e non terá carácter compensable nin absorbible por calquera outro concepto e substituirá aos dereitos e aportacións ao plan de pensións e seguro de vida que viña facendo a compañía e que polo tanto, quedarán extinguidos e novados por este incremento salarial. Se por algunha circunstancia ou reclamación houbera que restituír os dereitos de aportación ao plan de pensións ou pago de prima do seguro de vida, quedará sen efecto o enunciado incremento de táboas referido no presente artigo, constituíndo, por tanto, o recoñecemento ao restablecemento dos dereitos anteriores de aportacións ao plan de pensións e pago da prima de seguro de vida por calquera causa, condición resolutoria do incremento salarial que se pacta no presente artigo para as persoas traballadoras ás que se lle recoñeza este dereito á restitución. As persoas traballadoras que á entrada en vigor deste convenio ostentaran unha categoría profesional que non figure no mesmo, quedarán automaticamente clasificados, a tódolos efectos, naquelas nas que as funcións se axusten máis ás que realice sen que en ningún caso lles supoña deterioro ou menoscabo dos seus dereitos laborais, tanto económicos como doutra índole. Respectaranse en todo caso, as condicións máis beneficiosas no plus de antigüidade para aquelas persoas traballadoras que o tiñan recoñecido, que percibirán a cantidade que estaban percibindo anteriormente ata que as pactadas no presente convenio excedan ás anteriores. As retribucións establecidas no presente convenio compensarán calquera outras existentes no momento da entrada en vigor do mesmo, calquera que sexa a natureza ou orixe da súa existencia. Nas materias non reguladas expresamente neste Convenio, estarase ao disposto no Convenio estatal para as industrias lácteas e os seus derivados (BOE núm.142, do 12 de xuño de 2018). Autorízase a don F Xavier Riadi Perez de Burgos para que presente no prazo máis breve posible esta acta e os documentos que se acompañan na Dirección Provincial da Coruña, da Consellería de Emprego, Economía e Industria, para que esta dispoña o seu rexistro e a súa publicación no Boletín Oficial da Provincia de acordo co disposto na normativa vixente na materia. O presente convenio expresa a libre vontade das partes negociadoras que en proba de conformidade o asinan en Ponte Maceira - Ames (A Coruña), a 20 de outubro de 2021.